**Szakszervezeti szempontok a magyarországi bérszint megítéléséhez**

1. **A szakszervezetek szempontjai a bérszínvonal és a bérek változásának megítélésénél:**
* **A megélhetési költségek alakulása**
* **A hazai munkaerőpiaci helyzet, a mobilitás nemzetközivé válása**
* **a jövedelem egyenlőtlenségek alakulása**
* **a megtermelt hozzáadott értékből való részesedés mértéke fő jövedelemtulajdonosok között (munkavállalók-tőketulajdonosok-kormány)**

**2. A szakszervezeti javaslatok azt célozták, hogy érdemi elmozdulás** történjen az utóbbi évek trendjétől, amely az inflációhoz igazított, vagy afelett 2-3%-kal beállított emeléseket jelentett **a minimális béreknél.**

**3.** **A trend feletti béremelés indokai**

 **a. 2009-hez, a gazdasági válság tetőpontjához képest is csak az észlelési küszöb alatti vásárlóerő emelkedés figyelhető a minimálbéreknél: 6 év alatt 1000 ft a többlet 2009-hez képest**.

 Ugyanez alatt a 6 év alatt **alig érzékelhető** – **5 000 ft-os** a vásárlóerő növekedés **a fizikai átlagbéreknél** (amely pedig már a szakképzett dolgozók bérét is tartalmazza),

**A stagnálás fő oka a nettó/bruttó bér arányban végbement romlás**: 2009-ben 100 Ft. bérből 81 ft-ot kaptak kézhez a minimálbéresek, ma ez 66 Ft-. Ennek hátterében az áll, hogy nemzetközi összevetésben is **kiugróan magas az adó-és járulékteher az alacsony bérűeken. Az EU-ban a második legmagasabb, miközben a minimálbér szint az EU-ban a legalsó 4-ben van.**

A vásárlóerő stagnálásának másik oka az elmúlt időszak első felében bekövetkezett viszonylag magas infláció, **az ÁFA kulcs 27%-osra emelésével is összefüggésben.**

Így állt elő az a szomorú tény, hogy a 2009-2015 közötti látványos **bruttó minimálbér** növekedés (147%) ellenére a minimálbérek vásárlóereje **2%-os mértékben sem** nőtt az elmúlt 6 évben.

És az is tény, hogy a **minimálbér/létminimum arány sem javult érdemben az elmúlt időszakban. A minimálbér nettó összege ugyanúgy a létminimum 78%-án áll ma, mint 2010-ben.**

**b. A másik problémánk, hogy miközben az alacsony bérű dolgozók megélhetése alig javult, A tőketulajdonosok és vállalkozók részesedése a bruttó hazai termékből 2007-2015 között, tehát a gazdasági válság előtti utolsó évhez képest, közel 500 milliárd forinttal emelkedett, miközben e jövedelmek beruházási célú felhasználása csökkent. A bérek részesedése ezzel szemben mindössze 17 Milliárd forinttal nőtt. A szakszervezetek által eredetileg javasolt minimálbér emelés összköltsége 115 md ft-ot tenne ki, jóval alatta maradna a vállalkozói-tulajdonosi jövedelem gyarapodásnak. A vállalkozói és tőketulajdonosi jövedelem nettó értékének a növekedési dinamikája még magasabb volt a jövedelem adókulcsok magas jövedelműeket kedvezményező átalakítása következtében. Ezt igazolja, hogy 2010-2014 között (10%-kal) nőtt a különbség a háztartások legmagasabb jövedelmű 20%-ának a fogyasztása és a legalacsonyabb jövedelmű 20%-nak a fogyasztása között.**

**c. A harmadik problémánk, hogy romlik a bérpozíciónk nemcsak a fejlett nyugat-európai, hanem a kelet-európai szomszédainkhoz képest is, és ez az, ami tartósan ösztönzi a munkaerő elvándorlást az országból. Az osztrák háztartások átlagos fogyasztása 2004-ben 3,5-szeresét tette ki a magyarénak, 2014.ben csaknem négyszeresét. A román háztartás fogyasztási adat 2004-ben felét sem érte el a magyarnak, 2014-ben meghaladja a 90%-át.**

 **Félő, hogy a nyomott bérek főleg az alacsonyabb teljesítő képességű, alacsonyabb képzettségű munkaerőt alkalmazni kívánó befektetőket vonzzák az országba és ebből egy ördögi kör alakulhat ki. Kevéssé ismert tény, hogy az egy Ft bérre jutó feldolgozó ipari termelékenységünk magasabb, mint a német, vagy az osztrák és nyilvánvalóan nem a magasabb hozzáadott értéket előállító termelő kapacitások, hanem az alacsony béreink miatt.**

**4.** **A bérfelzárkóztatás végrehajtása terén az első, jelzésértékű lépést a kormánynak kell megtennie**. A minimálbér emelés előnyei ugyanis rövidtávon nem mikro, azaz nem vállalati szinten, hanem a **makrogazdaságban és társadalmi szinten** jelentkeznek: a kereslet ösztönzött növekedésben, a jövedelem egyenlőtlenségek mérséklésében, a nem kívánatos munkaerő mobilitás elkerülésében. Az első lépést a kormánynak kellene megtennie azért is, mert az alacsony bérek vásárló értékének leszakadása is **kormányzati döntésekkel függött össze (az adó-járulék mértékek átalakításával, az alapvető élelmiszerek és szolgáltatások magas ÁFA kulcsának alkalmazásával).**

**A kormányzati szerep jelentőségét igazolják a közelmúlt európai példái:**

* a német minimál bér emelés
* a brit minimálbér emelési kormányprogram, amely 4 év alatt 40%-os mértékben emeli a legkisebb béreket.

**A kormányzati döntés persze**  kiterjedhet arra, hogy a  **költségérzékenyebb KKV szektor támogatást kapjon a minimálbéremelés költségterheinek elviselésére** (pl. tartós-vagy átmeneti járulék csökkentéssel).

**5. A magasabb béremelési dinamika jótékony növekedési hatását valószínűsíti a hazai piac (kereslet) nemzetközi összevetésben is alacsony súlya** a megtermelt bruttó hazai termék felhasználásában. Amíg Lengyelországban a hazai kereslet (a belső piac) veszi fel a bruttó hazai termék csaknem 80%-át, addig Magyarországon 50% alatti a hazai piac részesedése a GDP „fogyasztásából”. A jóval magasabb lengyel belső fogyasztási arány fontos összetevője a lengyel gazdasági növekedés évek óta a magyarét jóval meghaladó ütemének.

**6.** **Ha a béremelés várt pozitív eredményei beigazolódnak, jobban megteremtődik a munkáltatói érdekeltség is a folytatásban**. **A bérfelzárkóztatás fenntarthatósága ugyanis már valóban csak megállapodásos formában, tripartit együttműködéssel képzelhető el.**

A szakszervezetek és a munkáltatók együttműködésén belül különösen fontos **a képzés és a konstruktív munkaügyi kapcsolatok** szerepe a vállalati innovációban, a hatékonyság javitásában.

A **német munkáltatók maguk is hangsúlyozzák az export versenyképesség alkotóelemei között** a **szakszervezeti részvétellel** felügyelt és folyamatosan korszerűsített duális képzés jelentőségét, valamint a mit-bestimmung intézményrendszerének előnyeit, azaz az együttdöntés elnevezéssel illetett **munkavállalói közreműködést** a vállalatvezetői döntések meghozatalában.

**Lajtai György**

2015 december